**ELŐTERJESZTÉS**

**Szám:IKL/255-1/2023.**

**Tárgy: A közterületek elnevezéséről és a házszámozás rendjéről szóló önkormányzati rendelet elfogadása és az SZMSZ módosítása**

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény (Mötv.) 143. § (3) bekezdése ad felhatalmazást a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás önkormányzati rendeleti szabályozására.

A közterület elnevezése, az Mötv. 13. § (1) bekezdés 3. pontja alapján az önkormányzatok feladata, mely feladat az Mötv. 42. § 8. pontja szerint át nem ruházható képviselő-testületi hatáskörbe tartozik.

A magyarországi hivatalos földrajzi nevek megállapításáról és nyilvántartásáról szóló 303/2007. (XI. 14.) Korm. rendelet és a központi címregiszterről és a címkezelésről szóló 345/2014. (XII. 23.) Korm. rendelet is tartalmaz előírásokat az elnevezésekre és a házszám megállapítására.

A Vas Vármegyei Kormányhivatal ellenőrizte a közterületek elnevezésével kapcsolatos helyi jogalkotást. Ennek kapcsán megállapította, hogy a 345/2014. (XII. 23.) Korm. rendelet 4.§ (1) bekezdése alapján a címképzésért felelős szerv a települési önkormányzat jegyzője, de az, hogy a jegyző képezi egy adott ingatlanra vonatkozó címelemet nem jeleni azt, hogy az adott címelemről, jelen esetben a házszámról a jegyző dönt. A hivatkozott Korm.rendelet. 8.§ (1) bekezdése értelmében, ha a címképzéshez olyan címadat beszerzése szükséges, amelynek megállapítása önkormányzati képviselő-testület hatáskörébe tartozik, akkor a jegyző megkeresi a képviselő-testületet és a képviselő-testület döntésének megfelelő címelemet jegyzi be. A Kormányhivatal álláspontja szerint az Mötv. 143.§ (3) bekezdése alapján a képviselő-testület hatásköre a házszám megállapítása, amit az Mötv. 142/A.§ (1) bekezdésére tekintettel jogszerűen átruházhatott jegyzőre, polgármesterre, ezt pedig az SZMSZ-ben szabályozni szükséges.

Mivel a jelenlegi gyakorlat ettől eltérő – esetünkben a jegyző állapítja a meg a házszámot – ezért a jogszabályi előírásoknak való megfelelés érdekében a korábbi rendelet helyett új rendelet elfogadását javaslom a közterületek elnevezéséről és a házszámozás rendjéről, továbbá ezzel egyidejűleg az SZMSZ módosításáról is szíveskedjenek dönteni. Az SZMSZ módosításával rendezésre kerülnek a polgármesterre átruházott hatáskörök is.

Kérem a Tisztelt Képviselő-testületet, hogy a fentiek alapján a rendeletek elfogadásáról szíveskedjenek dönteni.

Bük, 2023. július 26.

Dr. Tóth Ágnes

jegyző

**Iklanberény Község Önkormányzata Képviselő-testületének .../.... (...) önkormányzati rendelete**

**a közterületek elnevezéséről és a házszám-megállapítás szabályairól**

Iklanberény Községi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában, valamint az 51. § (5) bekezdésében és meghatározott feladatkörében eljárva a következőket rendeli el.

**1. A közterületek elnevezésére vonatkozó szabályok**

**1. §**

(1) A közterületek elnevezésére, illetve annak megváltoztatására irányuló eljárás írásbeli kezdeményezés alapján hivatalból indulhat.

(2) A közterületek elnevezésével kapcsolatos előkészítő feladatokat a Büki Közös Önkormányzati Hivatal látja el.

(3) A közterületek nevének megállapítása és megváltoztatása Iklanberény Községi Önkormányzat Képviselő-testületének a hatáskörébe tartozik.

(4) A közterület elnevezéséről szóló tervezetet 15 napra az önkormányzat honlapján közzé kell tenni. a képviselő-testületet a döntést megelőzően a beérkezett véleményekről tájékoztatni kell.

**2. §**

(1) A közterületi névtábla kihelyezése, karbantartása és pótlása az önkormányzat feladata.

(2) A közterületi névtáblákat jól látható, az eligazodást, tájékoztatást segítő helyen, a helyszíni adottságok figyelembevételével kell elhelyezni.

(3) A régi elnevezést feltüntető névtáblákat a változásról szóló döntést követő egy évig átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi mellett kell elhelyezni.

**2. A házszám megállapítására vonatkozó szabályok**

**3. §**

A képviselő-testület a házszám megállapítását a jegyzőre ruházza át.

**4. §**

(1) Az ingatlan tulajdonosa (használója, kezelője) köteles az ingatlant házszámtáblával ellátni.

(2) A házszám-tábla beszerzéséről, kihelyezéséről, szükség szerinti cseréjéről, megrongálódása esetén pótlásáról és karbantartásáról az ingatlan tulajdonosa saját költségén köteles gondoskodni.

(3) A (2) bekezdés szerinti kötelezettséget

*a)* új építmény esetében a használatbavételi engedély kiadásától számított 30 napon belül,

*b)* házszám változás esetén az erről szóló értesítéstől számított 60 napon belül kell teljesíteni.

(4) A házszám-táblát épületen, kerítésen, a közterület felőli bejáratnál, ezek hiányában külön tartószerkezeten, közterületről jól látható módon kell elhelyezni.

(5) Saroktelek esetén a házszám-táblát azon az oldalon kell elhelyezni, amely közterületre az ingatlant számozták, függetlenül attól, hogy hol van az ingatlan főbejárata.

**5. §**

Hatályát veszti a közterületek elnevezéséről és a házszám-megállapítás szabályairól szóló 8/2014.(VIII.5.) önkormányzati rendelet.

**6. §**

Ez a rendelet 2023. augusztus 15-én lép hatályba.

Mészárosné Nagy Mária Dr. Tóth Ágnes

polgármester jegyző

Részletes indokolás

**Az 1–6. §-hoz**

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettségnek az alábbiak szerint teszek eleget:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A rendelet célja, hogy a Mötv.-vel összhangban kerüljön sor a közterület elnevezésére vonatkozó szabályok meghatározására.

Gazdasági, költségvetési hatása: jelenleg nem ismert.

b) környezeti és egészségi következményei

Nem ismertek.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak növekednek.

2. a jogszabály megalkotásának szükségessége, a jogalkotás elmaradásának várható következményei,

A rendeletnek összhangban kell állnia a magasabb rendű jogszabályokkal, a felhatalmazást tartalmazó rendelkezések alapján a rendelet megalkotása kötelező.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki Közös Önkormányzati Hivatalban.

Az indoklásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.

A megalkotás szükségességét a fentiekben részleteztem. A jogi szabályozás várható hatása, hogy a helyi jogalkotás megfelel a magasabb szintű jogszabályi előírásoknak.

**Iklanberény Község Önkormányzata Képviselő-testületének .../.... (...) önkormányzati rendelete**

**az önkormányzat szervezeti és működési szabályzatáról szóló 3/2007.(IV.12.) önkormányzati rendelet módosításáról**

Iklanberény Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. §**

Az önkormányzat szervezeti és működési szabályzatáról szóló 3/2007.(IV.12.) önkormányzati rendelet 24. § (5) bekezdése helyébe a következő rendelkezés lép:

„(5) A képviselő-testület a polgármesterre ruházza át a következő hatáskörök gyakorlását:

*a)* az önkormányzat tulajdonában álló közterületek filmforgatási célú használatáról szóló 8/2013.(IX. 05.) önkormányzati rendeletben meghatározott engedélyezési ügyek,

*b)* szociális ellátásokról szóló 5/2021. (VIII. 10.) önkormányzati rendeletben meghatározott támogatások megállapítása,

*c)* a gyermekvédelem helyi szabályozásáról szóló 19/ 2005 (XII.29.) önkormányzati rendeletben meghatározott oktatási támogatás és óvodakezdési támogatás megállapítása,

*d)* a helyi címer és zászló alapításáról és használatának rendjéről szóló 4/1998. (V.22.) önkormányzati rendeletben a jelképek használatának engedélyezése,

*e)* az önkormányzat vagyonáról és a vagyongazdálkodás szabályairól szóló 4/1997. (II.19.) önkormányzati rendeletben meghatározott bérbeadás, hasznosítás.”

**2. §**

Az önkormányzat szervezeti és működési szabályzatáról szóló 3/2007.(IV.12.) önkormányzati rendelet „Az alpolgármester” alcíme a következő 26/A. §-sal egészül ki:

**„26/A. §**

A Képviselő-testület a házszámok megállapításával kapcsolatos hatáskört a jegyzőre ruházza át.”

**3. §**

Ez a rendelet 2023. augusztus 15-én lép hatályba.

**Részletes indokolás**

**az önkormányzat szervezeti és működési szabályzatáról szóló 3/2007.(IV.12.) önkormányzati rendelet módosításáról szóló …/2023. (… . … .) önkormányzati rendelethez**

**Az 1–3. §-hoz**

A jogalkotásról szóló 2010. évi CXXX. törvény szerinti előzetes hatásvizsgálati (17.§) és indokolási (18.§) kötelezettség szerint:

1. a tervezett jogszabály valamennyi jelentősnek ítélt hatása, különösen

a) társadalmi, gazdasági, költségvetési hatásai,

A képviselő-testületnek rendeletben kell szabályozni működését.

b) környezeti és egészségi következményei,

A rendelet elfogadásának ilyen hatása nincs.

c) adminisztratív terheket befolyásoló hatásai,

Adminisztratív terhei a Büki Közös Önkormányzati Hivatalnak nem változnak.

2. a jogszabály megalkotásának szükségessége, a jogalkotás elmaradásának várható következményei,

A helyi önkormányzati rendeletet módosítani kell a magasabb szintű jogszabálynak való megfelelés miatt.

3. a jogszabály alkalmazásához szükséges személyi, szervezeti, tárgyi és pénzügyi feltételeket

Ezeket a feltételeket minden rendelet esetében biztosítani kell, jelenleg az eljáráshoz szükséges erőforrások rendelkezésre állnak a Büki Közös Önkormányzati Hivatalban.

Az indoklásban be kell mutatni azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.

A rendelet módosítása a magasabb szintű jogszabálynak történő megfelelést szolgálja. A jogi szabályozás várható hatása, hogy a helyi rendelet megfelel a Mötv. előírásainak, mely 142/A.§ (1) bekezdése alapján a Képviselő-testület jogszerűen átruházhatja a jegyzőre a házszám megállapítást, melyhez joghatás a hatáskör átruházás SZMSZ-ben történő szabályozásával fűződik. Rendezésre kerülnek a polgármesterre átruházott hatáskörök is.